വെള്ളരിക്കുണ്ട് പി എച് സി ബ്ലോക് ആരോഗ്യ കേന്ദ്രമാക്കി ഉയര്ത്തിയതുമായി ബന്ധപ്പെട്ട സിപിഎം നിലപാട് അപഹാസ്യം: ബളാല് ഗ്രാമ പഞ്ചായത്ത് ഭരണസമിതി വെള്ളരിക്കുണ്ട്: www.kasargodvartha.com 13.08.2021 പിഎച്സി ബ്ലോക് ആരോഗ്യ കേന്ദ്രമാക്കി ഉയര്ത്തുന്നതിന് ബളാല് ഗ്രാമ പഞ്ചായത്ത് യാതൊരു പ്രവര്ത്തനവും നടത്തിയിട്ടില്ലെന്ന സി പി എം പാര്ടി നിലപാട് അപഹാസ്യമാണെന്നും സിപിഎം ഇടപെടലിന്റെ ഭാഗമായി വെള്ളരിക്കുണ്ട് പിഎച്സി ബ്ലോക് കമ്യൂണിറ്റി ഹെല്ത് സെന്റര് ആയി ഉയര്ത്തിയിരിക്കുന്നത് വാസ്തവ വിരുദ്ധമാണെന്നും ബളാല് ഗ്രാമ പഞ്ചായത്ത് പ്രസിഡണ്ട് രാജു കട്ടക്കയം വാര്ത്താ സമ്മേളനത്തില് പറഞ്ഞു.വെള്ളരിക്കുണ്ട് താലൂക്കിന്റെ ഉദ്ഘാടനത്തിനായി എത്തിയ അന്നത്തെ മുഖ്യമന്ത്രി ഉമ്മന്ചാണ്ടിക്ക് ബളാല് പഞ്ചായത്ത് ഭരണസമിതി വെള്ളരിക്കുണ്ട് പി എച് സി യെ താലൂക്ക് ആശുപത്രിയായോ സി എച് സിയോ ആയി ഉയര്ത്തണമെന്ന് ആവശ്യപ്പെട്ട് നിവേദനം നല്കിയിരുന്നു. അതിന്റെ അടിസ്ഥാനത്തില് ആണ് ഫയല് നീങ്ങിയത്. ആ ഫയല് പഞ്ചായത്ത് ഭരണസമിതി നിരന്തരമായി ആരോഗ്യവകുപ്പില് ഫോളോപ് പ്രവര്ത്തനം നടത്തിയതിന്റെ അടിസ്ഥാനത്തിലാണ് വെള്ളരിക്കുണ്ട് പിഎച്സിയെ ബ്ലോക് കമ്യൂണിറ്റി ഹെല്ത് സെന്റര് ആയി ഉയര്ത്തിയത്.ഇപ്പോള് പഞ്ചായത്തില് പി എച് സി പ്രവര്ത്തിക്കുന്ന രണ്ട് കെട്ടിടങ്ങള് ബളാല് ഗ്രാമ പഞ്ചായത്ത് നിര്മിച്ച് സൗകര്യങ്ങള് ഏര്പ്പെടുത്തിയതാണ്.ഇപ്പോള് രണ്ട് കോടി രൂപ ചെലവില് വെള്ളരിക്കുണ്ടില് നിര്മിക്കുന്ന കെട്ടിടവും പഞ്ചായത്ത് ഇടപെടലിന്റെ ഭാഗമായി തുക അനുവദിച്ച് പഞ്ചായത്ത് ഫന്ഡില് നിക്ഷേപിച്ചതിന്റെ അടിസ്ഥാനത്തില് എസ്റ്റിമേറ്റ് തയ്യാറാക്കി ടെണ്ടര് ചെയ്ത് നിര്മിച്ച് വരിക യാണ്. കാസര്കോട് ജില്ലയില് കിടത്തി ചികിത്സ ഉള്ള ഏക പി എച് സിയാണ് വെള്ളരിക്കുണ്ട്. കോവിഡ് കാലത്ത് പഞ്ചായത്തിലെ ജനങ്ങള്ക്ക് പരാതിക്ക് ഇട നല്കാതെ എല്ലാ സേവനങ്ങളും പഞ്ചായത്തിന്റെ നേതൃത്വത്തില് വെള്ളരിക്കുണ്ട്, കൊന്നക്കാട് പി എച് സികളില് ചെയ്തിരുന്നു.കഴിഞ്ഞകാല പഞ്ചായത്ത് ഭരണസമിതികളുടെ ഇടപെടലിന്റെ അടിസ്ഥാനത്തിലാണ് വെള്ളരിക്കുണ്ടിന് പുറമെ ബളാല് പഞ്ചായത്തില് കൊന്നക്കാട് ഒരു പി എച് സി കൂടി അനുവദിക്കപ്പെട്ടത്. കൊന്നക്കാട് പി എച് സി യുടെ ശോചനീയാവസ്ഥ പരിഹരിക്കുന്നതിന് പുതിയ ഒരു കെട്ടിടം നിര്മിക്കുന്നതിന് തുക അനുവദിക്കണമെന്ന് പഞ്ചായത്ത് നിവേദനം നല്കിയിരുന്നു. അതിന്റെ അടിസ്ഥാനത്തില് 1.3 കോടി രൂപയുടെ എസ്റ്റിമേറ്റ് തയ്യാറാക്കി എന്ആര്എച്എം. 67 ലക്ഷം രൂപയും പഞ്ചായത്ത് 36 ലക്ഷം രൂപയും ചേര്ത്ത് 1.3 കോടി രൂപയുടെ കെട്ടിടം പണി തുടങ്ങുന്നതിന് ഉള്ള നടപടിയും സ്വീകരിച്ചിട്ടുണ്ട്. ആരോഗ്യ മേഖലയില് ജനങ്ങള്ക്ക് ഉപകാരപ്രദമായ ഒട്ടേറെ പ്രവര്ത്തനങ്ങള് ബളാല് പഞ്ചായത്ത് ഭരണസമിതി നടപ്പിലാക്കുന്നുണ്ട്. രാഷ്ട്രീയ പകപോക്കലിന് വേണ്ടി പഞ്ചായത്ത് ഭരണസമിതിയെ പൊതുജന മധ്യത്തില് അവമതി ഉണ്ടാക്കുന്നതിന് വേണ്ടി സി പി എം നടത്തുന്ന കുപ്രചരണങ്ങള് ജനങ്ങള് മനസിലാക്കണമെന്ന് വൈസ് പ്രസിഡണ്ട് എം രാധാമണി, വികസന കാര്യ സ്റ്റാന്ഡിങ് കമിറ്റി ചെയര്മാന് എന് ജെ മാത്യു, ക്ഷേമ കാര്യ സ്റ്റാന്ഡിങ് കമിറ്റി ചെയര്പേഴ്സണ് പി പത്മാവതി, ആരോഗ്യ വിദ്യാഭ്യാസ സ്റ്റാന്ഡിങ് കമിറ്റി ചെയര്മാന് അബ്ദുല് ഖാദര് എന്നിവര് വാര്ത്താസമ്മേളനത്തില് അറിയിച്ചു.